CELEX: 32015D1423
Language: sl
Date: 2015-08-21 00:00:00
Title: Izvedbeni sklep Komisije (EU) 2015/1423 z dne 21. avgusta 2015 o nekaterih začasnih zaščitnih ukrepih proti vozličastemu dermatitisu v Grčiji (notificirano pod dokumentarno številko C(2015) 6010) (Besedilo velja za EGP)

25.8.2015   
            
            
               SL
            
            
               Uradni list Evropske unije
            
            
               L 222/7
            
         IZVEDBENI SKLEP KOMISIJE (EU) 2015/1423
   z dne 21. avgusta 2015
   o nekaterih začasnih zaščitnih ukrepih proti vozličastemu dermatitisu v Grčiji
   
      
         (notificirano pod dokumentarno številko C(2015) 6010)
      
   
   (Besedilo v grškem jeziku je edino verodostojno)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(3) Direktive,
   ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), ter zlasti člena 10(3) Direktive,
   ob upoštevanju naslednjega:
   
               (1)
            
            
               Vozličasti dermatitis je predvsem virusna bolezen goveda, ki se prenaša z vektorji, zanjo pa so značilne velike izgube in se lahko hitro širi predvsem z živimi živalmi in s proizvodi, pridobljenimi iz okuženih živali.
            
         
               (2)
            
            
               Direktiva Sveta 92/119/EGS (3) določa splošne ukrepe za nadzor nekaterih živalskih bolezni, vključno z vozličastim dermatitisom. Med njimi so ukrepi, ki jih je treba sprejeti v primeru suma in potrditve vozličastega dermatitisa.
            
         
               (3)
            
            
               Grški organi so 20. avgusta 2015 Komisijo obvestili o dveh izbruhih vozličastega dermatitisa na govedorejskih gospodarstvih s skupno približno 200 živalmi na območju Feres, v regionalni enoti Evros v Grčiji.
            
         
               (4)
            
            
               Grčija je na podlagi Direktive 92/119/EGS uvedla ustrezne ukrepe in v skladu s členom 10 navedene direktive okoli območij izbruhov vzpostavila okužena in ogrožena območja.
            
         
               (5)
            
            
               Obstaja tveganje, da bi se virus vozličastega dermatitisa razširil še na druga območja Grčije in v druge države članice, zlasti s trgovino z živim govedom in njihovim semenom, premiki nekaterih divjih prežvekovalcev ter dajanjem na trg nekaterih proizvodov, pridobljenih iz goveda.
            
         
               (6)
            
            
               Da bi se preprečilo širjenje virusa v druge dele Grčije, druge države članice in tretje države, je primerno prepovedati premike in odpremo goveda in njihovega semena ter dajanje na trg nekaterih živalskih proizvodov iz regionalne enote Evros.
            
         
               (7)
            
            
               Do sestanka Stalnega odbora za rastline, živali, hrano in krmo in v sodelovanju z zadevno državo članico bi morala Komisija sprejeti začasne zaščitne ukrepe v zvezi z vozličastim dermatitisom v Grčiji.
            
         
               (8)
            
            
               Razmere se bodo ponovno pregledale na naslednji seji Stalnega odbora za rastline, živali, hrano in krmo, ukrepi pa se bodo po potrebi prilagodili –
            
         SPREJELA NASLEDNJI SKLEP:
   Člen 1
   1.   Grčija prepove odpremo naslednjega blaga iz regionalne enote Evros v druge dele Grčije, druge države članice in tretje države:
   
               (a)
            
            
               živega goveda in divjih prežvekovalcev;
            
         
               (b)
            
            
               semena goveda.
            
         2.   Grčija prepove dajanje na trg zunaj regionalne enote Evros naslednjega blaga iz regionalne enote Evros:
   
               (a)
            
            
               svežega mesa goveda ter mesnih pripravkov in mesnih izdelkov, proizvedenih iz takega svežega mesa;
            
         
               (b)
            
            
               mleka goveda in mlečnih izdelkov iz mleka goveda;
            
         
               (c)
            
            
               nepredelanih živalskih stranskih proizvodov iz goveda, razen če so namenjeni za odstranjevanje pod uradnim nadzorom pristojnega organa v odobrenem obratu na ozemlju Grčije.
            
         Člen 2
   Ta sklep se uporablja do 30. septembra 2015.
   Člen 3
   Ta sklep je naslovljen na Helensko republiko.
   
      V Bruslju, 21. avgusta 2015
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 395, 30.12.1989, str. 13.
   
      (2)  UL L 224, 18.8.1990, str. 29.
   
      (3)  Direktiva Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (UL L 62, 15.3.1993, str. 69).